IэщIагъэм уи къэкIуэнур зыхуэдэр елъытащ
Уи къэкIуэнур зыхуэдэнур къыхэпхыну IэщIагъэм куэдкIэ зэрелъытам теухуа зэIущIэ щекIуэкIащ Налшык дэт «Кхъужьей хадэ» санаторэм. Апхуэдэ псалъэмакъ щхьэпэ санаторэм зыщызыгъэпсэху ныбжьыщIэхэм драгъэкIуэкIащ КъБР-м цIыхухэр IэнатIэкIэ къызэгъэпэщынымкIэ и къэрал комитетым и мобильнэ центрым и лэжьакIуэхэм.
НыбжьыщIэхэм гурагъэIуащ IэщIагъэ къыхахынум адэкIэ я гъащIэр зэрыхъунур куэдкIэ елъытауэ зэрыщытыр, сыт щхьэкIэ жыпIэмэ, гукIи псэкIи удэзыхьэх IэнатIэм упэрытмэщ уи лэжьыгъэкIэ ехъулIэныгъэ ущиIэнури, уи щхьэкIэ узыхуэарэзыжу дунейм ущытетынури. «IэщIагъэр къыщыхэпхкIэ Iэмал имыIэу къэлъытэн хуейщ абы узэрыдихьэхыр, уи зэфIэкIыр зыхуэдэр», — аращ гупсысэ нэхъыщхьэу а зэIущIэм щыIуар.
Мобильнэ центрым и лэжьакIуэхэм я унафэщI Шалатовэ Галинэ зэрыжиIамкIэ, зэIущIэм хэтащ илъэс 13-15 ныбжьым ит ныбжьыщIэ 56-рэ, абыхэм ящыщу 35-м компьютер тестхэм зделэжьым зэхагъэкIащ нэхъ дэзыхьэх икIи я зэфIэкIхэр къыщызэкъуахыфыну IэщIагъэхэр зыхуэдэр.
ЩхьэщэмыщI Изэ.
